Hewitt-‘slagoffer’ praat oor seksuele dadeBob Hewitt Maandag in die hof. Foto: Werner Beukes/SAPA WAARSKUWING: Die besonderhede in hierdie berig is grafies van aard en nie geskik vir kinders of sensitiewe lesers nie. Een van Bob Hewitt, die voormalige Grand Slam tennis-dubbelkampioen, se vermeende slagoffers het Maandag in die hooggeregshof in Johannesburg wat in die Palm Ridge-landdroshof sit, getuig hoe haar voormalige tennisafrigter haar seksueel misbruik het. Die vrou het aan die hof gesê Hewitt was haar tennisafrigter toe sy 12 jaar oud was en in Bedfordview in Johannesburg gewoon het. Sy het gesê Hewitt sou haar aan die einde van tennislesse oopmond soen en vir haar sê hy het haar lief. “Hy het my op die gras laat lê, en langs my gelê,” het sy getuig. “Hy het aan my borste geraak en my aan syne laat raak. Ek het nie die terminologie verstaan nie, maar sy penis was hard. Ek was 12 jaar oud en het nie geweet wat gebeur nie.” Hewitt het haar aan die einde van 1980 Sun City in Noordwes toe geneem vir ŉ tennisuitstappie. Die meisie se ouers en Hewitt se vrou sou ŉ paar dae later by hulle aangesluit het. “Op pad na Sun City het hy sy motor langs die pad stilgehou en vir my gesê om sy penis te soen. Hy het sy penis uitgehaal en my kop afgedruk.” Sy het getuig dat hy haar verduidelik het hoe om orale seks uit te voer. “Ek was baie bang. Ek het volwassenes gerespekteer en gedoen wat daar aan my gesê is.” By Sun City het hy haar glo een dag na sy kamer ontbied. “Ek is na sy kamer en hy het begin om water in die bad te tap.” Sy het gesê hy het sy klere uitgetrek en haar opdrag gegee om dieselfde te doen. Hy het in die bad geklim en haar gesê om bo op hom te lê. “Ek was skaam, ongemaklik en bang.” Hewitt het haar toe glo aangesê om op sy bed te gaan lê. “Hy het langs my kom lê en begin om my te soen.” Sy het getuig dat Hewitt sy vingers op haar vagina gesit het, en dit was pynvol. Hy het toe glo ŉ smeermiddel op sy penis gesit en haar gepenetreer. “Hy het die woord ‘gemeenskap’ gebruik. Hy het gesê hy wil gemeenskap met my hê. Hy het bo-op my gelê en sy penis in my ingedruk. Ek het vir hom gesê dit maak seer, en toe haal hy dit uit. Hy het omgerol en gesê ons sal later weer probeer,” het die vrou getuig. Hewitt, nou in sy 70’s, het stil in die beskuldigingsbank gesit, en is deur sy vrou ondersteun. Hy staan tereg op twee aanklagte van verkragting en een van onsedelike aanranding. Die verhoor duur voort. Lees alle vorige berigte oor Bob Hewitt op Maroela Media.